Jw ersamen, vorsichtigen heren, borgermeisteren vnd rathmannen to Reuall, vnsen guden vrunden, don wij borgermeisteren vnd rathmannen der stad Abo witlik opembar, mit disseme breue betugenden, dat vor vns is gewesen Olaff Nortlender vnd dede vns witlik, wo dat en van juwen mede borgheren, geheten Herkinkorma, ene dar mit jw gehindert hadde vnd vulle borghen moste settin, alzo dat vorscreuen Herkinkorma schuldede vorscreuen Olaff Nortlendir vmme enen summa peninghe van sines wiues stefuadirs vnd sines wiues moder weghen, alzo dat he se beide scholde gheeruet hebben. Des is he vor vns ghewesen, sulf softe, [mit] vnberuchten, bedderuen luden, alzo Henrik Gropengeter, Lasse Kurunen, Jonis Pelzer, Andirs Pelzer vnd Peter Symonsone, vnd sworen in den hilghen na wtwisinge vnses stad[esr]echtes mit vpgherichteden vingeren vnd stauendes edes, dat vorscreuen Olaff Nortlendir sinis wiuis stefuader eddir sines wiues moder nu en eruenden noch luttik noch grut, vnd he were suluen ghestoruen in grotir armot. Vortmer so heft noch vorscreuen Herkenkorma geschuldet vorscreuen Olaff van sines wiuis moder wegen vmme ene kanne vnd enen houit pol und ene pels decke. Hir heft he sin recht to ghedan, sulf softe, dat he sines wiues moder ofte eren eruen nicht schuldich en is. Hir vmme bidde wij juwe ersamen leue, dat sine besettinge vnd borghen moghen vrigh wesen. Dar wille wij jw gut vor wesen vor alle namaninghe vnd willen dat in ghelike eddir in grotteren saken teghin jw vorschulden. Des tho mer tuchnisse js wnser stat secret an dissen breff gedruckt. Scriptum fferia tercia proxima ante festum sancti Erici regis et marthiris.